CELEX: C2005/296/25
Language: el
Date: 2005-11-26 00:00:00
Title: Υπόθεση C-334/05 P: Αίτηση αναιρέσεως του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ), της  15ης Σεπτεμβρίου 2005  (τηλεομοιοτύπημα της  9ης Σεπτεμβρίου 2005 ), κατά της αποφάσεως που εξέδωσε στις  15 Ιουνίου 2005  το τρίτο τμήμα του Πρωτοδικείου των Ευρωπαϊκών Κοινοτήτων στην υπόθεση T-7/04, Shaker di L. Laudato & C. sas κατά Γραφείου Εναρμονίσεως στο πλαίσιο της Εσωτερικής Αγοράς (αντίδικος κατά τη διαδικασία ενώπιον του τμήματος προσφυγών του ΓΕΕΑ: Limiñana y Botella, SL)

26.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/13
            
         Αίτηση αναιρέσεως του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ), της 15ης Σεπτεμβρίου 2005 (τηλεομοιοτύπημα της 9ης Σεπτεμβρίου 2005), κατά της αποφάσεως που εξέδωσε στις 15 Ιουνίου 2005 το τρίτο τμήμα του Πρωτοδικείου των Ευρωπαϊκών Κοινοτήτων στην υπόθεση T-7/04, Shaker di L. Laudato & C. sas κατά Γραφείου Εναρμονίσεως στο πλαίσιο της Εσωτερικής Αγοράς (αντίδικος κατά τη διαδικασία ενώπιον του τμήματος προσφυγών του ΓΕΕΑ: Limiñana y Botella, SL)
   (Υπόθεση C-334/05 P)
   (2005/C 296/25)
   Γλώσσα διαδικασίας: η ιταλική
   Το ΓΕΕΑ, εκπροσωπούμενο από τους O. Montalto και M. Capostagno, άσκησε στις 15 Σεπτεμβρίου 2005 ενώπιον του Δικαστηρίου των Ευρωπαϊκών Κοινοτήτων αναίρεση κατά της αποφάσεως που εξέδωσε στις 15 Ιουνίου 2005 το τρίτο τμήμα του Πρωτοδικείου των Ευρωπαϊκών Κοινοτήτων στην υπόθεση T-7/04, Shaker di L. Laudato & C. sas κατά Γραφείου Εναρμονίσεως στο πλαίσιο της Εσωτερικής Αγοράς (αντίδικος κατά τη διαδικασία ενώπιον του τμήματος προσφυγών του ΓΕΕΑ: Limiñana y Botella, SL).
   Το αναιρεσείον ζητεί από το Δικαστήριο:
   
               1)
            
            
               να εξαφανίσει την αναιρεσιβαλλόμενη απόφαση·
            
         
               2)
            
            
               να καταδικάσει την εταιρία Shaker στα δικαστικά έξοδα.
            
         
      Λόγοι αναιρέσεως και κύρια επιχειρήματα:
   Το αναιρεσείον υποστηρίζει ότι, με την αναιρεσιβαλλόμενη απόφαση, το Πρωτοδικείο προέβη σε εσφαλμένη ερμηνεία και εφαρμογή του άρθρου 8, παράγραφος 1, στοιχείο β', του κανονισμού (ΕΚ) 40/94 του Συμβουλίου, της 20ής Δεκεμβρίου 1993, για το κοινοτικό σήμα.
   Κατά πάγια αρχή, η εκτίμηση για τον κίνδυνο συγχύσεως σημάτων, κατά το άρθρο 8, παράγραφος 1, στοιχείο β', του ως άνω κανονισμού, πραγματοποιείται σε δύο διαφορετικά στάδια: στο πρώτο στάδιο, γίνεται λεπτομερής σύγκριση τόσο των σημείων όσο και των προϊόντων, ενώ, εν συνεχεία, λαμβάνει χώρα συνθετική αξιολόγηση των αποτελεσμάτων της συγκρίσεως αυτής προκειμένου να διαπιστωθεί αν υφίσταται κίνδυνος να πιστεύσει ο μέσος καταναλωτής των οικείων προϊόντων ότι τα προϊόντα αυτά προέρχονται από την ίδια επιχείρηση ή από επιχειρήσεις οικονομικώς συνδεόμενες. Ειδικότερα, όσον αφορά τη σύγκριση των σημείων, η ανάλυση που σκοπεί στη διαπίστωση του βαθμού ομοιότητάς τους πρέπει να περιλαμβάνει εξέταση των σημείων τόσο από οπτικής όσο και από φωνητικής και εννοιολογικής πλευράς, προκειμένου να εξάγεται, κατόπιν σφαιρικής θεωρήσεως, συμπέρασμα βασιζόμενο στη γενική εντύπωση που προκαλούν τα σήματα, λαμβανομένων ιδίως υπόψη των διακριτικών και δεσποζόντων στοιχείων τους.
   Το αναιρεσείον υποστηρίζει ότι το Πρωτοδικείο δεν εφάρμοσε πλήρως την ως άνω αρχή και ότι, ειδικότερα, απέκλεισε κάθε κίνδυνο συγχύσεως θεμελιώνοντας την κρίση του αποκλειστικώς επί της οπτικής θεωρήσεως του επίμαχου σήματος, χωρίς να συνεκτιμήσει τα πρόσθετα σημαντικά στοιχεία που συνθέτουν μια ολοκληρωμένη και επαρκώς θεμελιωμένη κρίση επί του κινδύνου συγχύσεως.
   Το αναιρεσείον υποστηρίζει επίσης ότι η αναιρεσιβαλλόμενη απόφαση ενέχει κρίσεις προδήλως αντιφατικές και άτοπες.